  Наталья Тетерина 4-тӥ тулыспалэ, литератураез эскерисьлэн, кылосбур тодосъя кандидатлэн но гожъясьлэн Александр Шкляевлэн 75 ар тырмон нуналаз, Удмуртиысь Йӧскалык лыдӟетъюртлэн Йӧскалык но шаертодон литературая центраз «Таӵе Шкляевез тодӥськоды-а?» книгаосын адӟытон усьтӥськоз. Со сярысь лыдӟетъюртлэн пресс-службаез ивортэ. Котырес лыдпуссэ пусйись адями тодосъя ужъёсыныз тодмо, но таяз адӟытонын радъясьёс солэсь мукет палзэ шараяны тыршозы. Александр Шкляев кылбуръёслэн, шаржъёслэн, пародиослэн но вакчи веросъёслэн авторзы луэ. Ӵапак «таӵе Шкляевез» возьматозы юбилейлы тупатэм ужрадын. Адӟытонэ Александр Шкляевлэн школаын дышетскон дыръяз гожтэм кылбуръёсыз, «Советской Удмуртия» газетын но «Молот» журналын нырысетӥ печатлам ужъёсыз поттэмын луозы. Учкисьёс гожъясьлэсь «Кенеш» «Инвожо» «Вордскем кыл», «Кизили», «Ӟечбур!» журналъёсын потэм произведениоссэ, «Эшъёс-юлтошъёс» книгазэ, «Абдрам Абдрамов но мукетъёсыз: вакчи веросъёс» бичетсэ но нылпиослы гожтэм произведениосын книгаосты адӟыны быгатозы. Со сяна, экспозицие гожъясьлэн архивысьтыз туспуктэмъёс, газетысь вандэм ужъёсыныз альбомъёс но мукет материалъёс пыризы. «Таӵе Шкляевез тодӥськоды-а?» книгаосын адӟытон тулыспал пумозь ужалоз. Чаклам арлыд: 0+ Пусъём, тодосъя ужаз Александр Шкляев трос саклык Кузебай Гердлэсь улонзэ но творчествозэ эскеронлы висъя. ВАТСАН Александр Григорьевич Шкляев – кылосбур тодосъя кандидат, Удмурт кун университетысь Удмурт кылосбуръя, финно-угроведения но журналистикая институтлэн журналистикая кафедраысьтыз доцент, Россиысь журналистъёслэн огазеяськонзылэн но Россиысь гожъясьёслэн огазеяськонзылэн ёзчиез, Удмуртиысь тодос удысысь дано ужась, Удмуртиысь лулчеберет удысысь дано ужась, Удмуртиысь Кун премилэн но Кузебай Герд нимо йӧскалык премилэн лауреатэз. Тегъёс: Лулчеберет Ижкар Литература Удмуртия удмуртъёс гожъясьёс книгаос Йӧскалыклыдӟетъюрт кылбурет  